SL Uradni list Evropske unije L 279/10

UREDBA KOMISIJE (EU) št. 1004/2013

z dne 15. oktobra 2013

o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za 8-hidroksikinolin, ciprokonazol, ciprodinil, fluopiram, nikotin, pendimetalin, pentiopirad in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za pendimetalin in trifloksistrobin so bile določene v Prilogi II in delu B Priloge III k Uredbi (ES) št. 396/2005. Za ciprokonazol, ciprodinil, fluopiram, nikotin in pentiopirad so bile MRL določene v delu A Priloge II k Uredbi (ES) št. 396/2005. Za 8-hidroksikinolin niso bile v prilogah II in III določene nobene specifične MRL, snov pa prav tako ni bila vključena v Prilogo IV k Uredbi (ES) št. 396/2005, zato se zanjo uporablja privzeta vrednost 0,01 mg/kg.

(2) V okviru postopka za registracijo fitofarmacevtskega sredstva, ki vsebuje aktivno snov 8-hidroksikinolin, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL v paradižniku.

(3) Za ciprokonazol je bila vložena vloga za uporabo na gorčičnem semenu in navadnem ričku. Za ciprodinil je bila takšna vloga vložena za uporabo na paradižniku, redkvi in bučnicah (z neužitno lupino). Za pendimetalin je bila takšna vloga vložena za uporabo na belem korenu, gomoljni zeleni, podzemni kolerabi, repi, zeleni in zeliščnih čajih (korenine). Za trifloksistrobin je bila takšna vloga vložena za uporabo na motovilcu in fižolu (v stroku).

(4) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(5) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(6) Agencija je v obrazloženih mnenjih ugotovila, da predloženi podatki o uporabi ciprokonazola na gorčičnem semenu in navadnem ričku zadostujejo za določitev novih MRL samo za uporabo na severu EU. Glede uporabe pendimetalina na gomoljni zeleni, podzemni kolerabi, repi in zeleni je Agencija ugotovila, da predloženi podatki ne zadostujejo za določitev novih MRL.

(7) Agencija je glede vseh drugih vlog ugotovila, da so izpolnjene vse zahteve po podatkih in da so spremembe MRL, ki jih zahtevajo vložniki, sprejemljive glede varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) Kar zadeva pentiopirad, je vložnik predložil dodatne podatke, ki potrjujejo, da je presnova pentiopirada v gensko spremenjenih pridelkih primerljiva s tisto v podobnih konvencionalnih proizvodih. Da bi preprečili trgovinske ovire pri uvozu sončničnega semena, semena oljne ogrščice, soje in bombažnega semena so potrebne višje MRL. Nove MRL za navedene proizvode bi bilo zato treba določiti v delu A Priloge III k Uredbi (ES) št. 396/2005.

(9) Kar zadeva fluopiram, so bile z Uredbo (EU) št. 270/2012 (3) določene začasne MRL za več proizvodov do 31. decembra 2013, dokler ne bodo predloženi dodatni podatki o ostankih. Taki podatki so bili 17. decembra 2012 vloženi pri Nemčiji, ocenjujoči državi članici za navedeno snov. Da se Nemčiji zagotovi dovolj časa za oceno navedenih podatkov in pripravo poročila o oceni, Agenciji za oceno navedenega poročila, Komisiji pa za sprejetje sklepa, je primerno, da se veljavnost teh MRL podaljša do dve leti po objavi te uredbe.

(10) Kar zadeva nikotin, so bile z Uredbo (EU) št. 812/2011 (4) določene začasne MRL za čaj, zeliščne čaje, začimbe, šipek in sveža zelišča do 14. avgusta 2013, do predložitve in ocene novih podatkov in informacij o naravni prisotnosti ali naravnem nastajanju nikotina v zadevnem proizvodu. Komisija je bila obveščena o raziskovalnem projektu, ki se izvaja z namenom preučitve virov ostankov nikotina na navedenih pridelkih. Glede na pričakovano trajanje študije in zato da se zagotovi dovolj časa za Komisijo, da sprejme svoj sklep, je primerno, da se veljavnost teh MRL podaljša do tri leta po objavi te uredbe.

(11) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo ustrezne zahteve iz člena 14(2) Uredbe (ES) št. 396/2005.

(12) Uredbo (ES) št. 396/2005 bi bilo zato treba ustrezno spremeniti.

(13) Zaradi pravne varnosti bi se morale določbe glede nikotina uporabljati od 15. avgust 2013.

(14) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Vendar pa se uporablja od 15. avgusta 2013 za nikotin v šipku s številčno oznako 0154050, svežih zeliščih s številčno oznako 0256000, čaju s številčno oznako 0610000, zeliščnih čajih s številčno oznako 0630000 in začimbah s številčno oznako 0800000.

Ta uredba je zavezujoča v celoti in se neposredno uporablja v vseh državah članicah. V Bruslju, 15. oktobra 2013 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Znanstvena poročila EFSA na voljo na spletu: http://www.efsa.europa.eu:

Obrazloženo mnenje o spremembi obstoječih MRL za 8-hidroksikinolin v jabolkih. (Reasoned opinion on the modification of the existing MRL for 8-hydroxyquinoline in tomatoes.) EFSA Journal 2013;11(5):3224 [20 str.]. doi:10.2903/j.efsa.2013.3224.

Obrazloženo mnenje o spremembi obstoječih MRL za ciprokonazol v gorčičnem semenu in navadnem ričku. (Reasoned opinion on the modification of the existing MRLs for cyproconazole in mustard seed and gold of pleasure.) EFSA Journal 2013;11(4):3194 [26 str.]. doi:10.2903/j.efsa.2013.3194.

Obrazloženo mnenje o spremembi obstoječih MRL za ciprodinil v redkvi in bučnicah z neužitno lupino. (Reasoned opinion on the modification of the existing MRLs for cyprodinil in radishes and cucurbits inedible peel.) EFSA Journal 2013;11(4):3184 [24 str.]. doi:10.2903/j.efsa.2013.3184.

Obrazloženo mnenje o spremembi obstoječih MRL za pendimetalin v različnih pridelkih. (Reasoned opinion on the modification of the existing MRLs for pendimethalin in various crops.) EFSA Journal 2013;11(5):3217 [27 str.]. doi:10.2903/j.efsa.2013.3217.

Obrazloženo mnenje o spremembi obstoječih MRL za trifloksistrobin v fižolu v stroku. (Reasoned opinion on the modification of the existing MRL for trifloxystrobin in beans with pods.). EFSA Journal 2013;11(4):3199 [24 str.]. doi:10.2903/j.efsa.2013.3199.

(3) UL L 89, 27.3.2012, str. 5.

(4) UL L 208, 13.8.2011, str. 1.